Inniu sheol an tAire Cumarsáide, Gníomhaithe ar son na hAeráide agus Comhshaoil, Denis Naughten T.D., an comhairliúchán deiridh ar Dhreasacht Teasa In-athnuaite (RHI) d'Éirinn chun úsáideoirí teasa tionsclaíochta agus tráchtála a dhreasú chun aistriú go teicneolaíochtaí níos glaise a tháirgeann teas ó fhoinsí in-athnuaite. Agus cuireadh á thabhairt aige don phobal aiseolas a thabhairt dá Roinn maidir le Roghanna Deartha don Scéim, dúirt an tAire Naughten: "Tá sé i gceist leis an scéim seo aistriú ó chórais téimh a úsáideann breosla iontaise go córais téimh in-athnuaite, rud a chabhróidh linn in Éirinn ár riachtanais fuinnimh a sholáthar agus ár n-oibleagáidí maidir leis an athrú aeráide a chomhlíonadh ag an am céanna. Féadann cur chun cinn an fhuinnimh in-athnuaite a bheith ina thiománaí ar fhás eacnamaíoch inbhuanaithe agus fostaíocht agus deiseanna fiontraíochta a chruthú sa gheilleagar tuaithe mar a leagadh síos sa Phlean Gníomhaíochta don Fhorbairt Tuaithe a foilsíodh níos túisce an tseachtain seo".